Kryeministri Hariri: do të kthehem në Liban shumë shpejt
Kryeministri libanez më katër nëntor në mënyrë të papritur dha dorëheqjen, ndërkohë që po vizitonte Arabinë Saudite.
Në një intervistë me televizionin e partisë së tij “Ardhmëria TV” nga Riadi, zoti Hariri tha se vendimi për të hequr dorë nga posti i Kryeministrit ishte krejtësisht i tij dhe mohoi se ai ishte detyruar nga Sauditët të jepte dorëheqjen për të prishur qeverinë e tij të koalicionit me Hezbollahun Zoti Hariri ka dy shtetësi, libaneze dhe saudite. Ai tha në fjalimin e tij të papritur të dorëheqjes në një kanal televiziv saudit se Hezbollahu dhe mbështetësit e tij iranian po komplotojnë të marrin nën kontroll vendin, një masë që ai tha se do të destabilizonte të gjithë Lindjen e Mesme. Zoti Hariri gjithashtu tha se kishte frikë për jetën e tij. Hezbollahu ishte fajësuar për sulmin me makinë bomb të vitit 2005 që vrau babanë e tij, ish-kryeministrin Rafik Hariri. Mijëra vrapues dhe spektatorë që morën pjesë në maratonën vjetore të Libanit të dielën kërkuan kthimin e Kryeministrit. Disa prej tyre mbanin sllogane me mbishkrime "Duke pritur për ty". Presidenti libanez Michel Aoun ende nuk e ka pranuar dorëheqjen e Kryeministrit Hariri. Para intervistës televizive të Haririt të dielën, presidenti Aoun lëshoi një deklaratë duke thënë se Kryeministri është në Arabinë Saudite nën "rrethana të paqarta". Shefi i Hezbollahut në Liban, Hassan Nasrallah, tha javën e kaluar se sauditët i kanë bërë trysni zotit Hariri që të jepte dorëheqjen.